ওয়েব ডেস্ক: বেপরোয়া বাইকের ধাক্কা খোদ প্রধান বিচারপতির গাড়িতে। বৃহস্পতিবার রাতে মা ফ্লাইওভার ধরে গাড়িতে ফিরছিলেন কলকাতা হাইকোর্টের প্রধান বিচারপতি নিশীথা মাত্রে। একটি বাইক সজোরে তাঁর গাড়িতে ধাক্কা মারে। ক্ষতিগ্রস্ত হয় বিচারপতির গাড়ি। খবর যায় বেনিয়াপুকুর থানায়। পুলিস এসে দুই যুবককে আটক করে। আটক করা হয় বাইকটিকেও। পুলিস সূত্রে জানা গিয়েছে, দুই যুবক মদ্যপ অবস্থায় ছিল। বিনা হেলমেটে ফুল পিকআপে বাইক ছোটাচ্ছিল তারা। নিয়ন্ত্রণ রাখতে না পেরেই ভারপ্রাপ্ত প্রধান বিচারপতির গাড়িতে ধাক্কা। অভিযোগ, দুর্ঘটনার পর প্রধান বিচারপতির গাড়ির চালক গাড়ি থেকে নামলে দুই যুবক তাঁর সঙ্গে অভব্য আচরণ করে। এমনকি প্রধান বিচারপতির উদ্দেশ্যেও কটূ মন্তব্য করে তারা।